TKC ประเดิมเทรดปี 65 ลุ้นชนเป้า 30.50 บ. ตุนแบ็คล็อคกว่า 2 พันลบ. ดันผลงานโต!
IPO น้องใหม่ "เทิร์นคีย์ คอมมูนิเคชั่น เซอร์วิส" หรือ TKC ประเดิมเทรดตัวแรกปี 65 ลุ้นราคาวิ่งชนเป้า 30.50 บ. จากราคาเสนอขาย IPO ที่ 18 บ. โบรกฯ ชี้พื้นฐานแกร่ง ตุนแบ็คล็อคกว่า 2 พันลบ. ดันผลงานโต จับตาคว้างานใหม่เพิ่ม รับกระแสเทคโนโลยี 5G
IPO น้องใหม่ TKC ประเดิมเทรดตัวแรกปี 65 ลุ้นชนเป้า 30.50 บ. จากราคาเสนอขาย 18 บ. ตุนแบ็คล็อคกว่า 2 พันลบ. ดันผลงานโต!
18 ม.ค. 2565

ผู้สื่อข่าวรายงานว่า วันนี้ (17 ม.ค.2565) หลักทรัพย์บริษัท เทิร์นคีย์ คอมมูนิเคชั่น เซอร์วิส จำกัด (มหาชน) หรือ TKC จะเข้าจดทะเบียนและเริ่มซื้อขายในตลาดหลักทรัพย์ฯ ในกลุ่มอุตสาหกรรมเทคโนโลยี หมวดเทคโนโลยีสารสนเทศและการสื่อสาร เป็นวันแรก
ทั้งนี้ TKC เป็นผู้ให้บริการรับเหมาโครงการแบบเบ็ดเสร็จ (Turnkey project) ในงานวางระบบโครงข่ายสื่อสารโทรคมนาคม สื่อสารข้อมูล และความปลอดภัยสาธารณะ รวมถึงงานบริการวิศวกรรมและบำรุงรักษา และจัดจำหน่ายอุปกรณ์ที่เกี่ยวข้อง ยาวนานกว่า 18 ปี โดยมีทีมวิศวกรที่มีความรู้และประสบการณ์ผ่านการอบรมระดับสากล และกลุ่มพันธมิตรบริษัทชั้นนำระดับโลก เช่น Huawei, Nokia และ Cisco จึงได้รับงานโครงการขนาดใหญ่จากภาครัฐและเอกชนอย่างต่อเนื่อง เช่น โครงการจัดหา ออกแบบและติดตั้งวิทยุสื่อสารดิจิทัล (Digital Trunk Radio) เฟส 1 และ 2, ให้บริการเชื่อมต่อ Internet ความเร็วสูงสำหรับโครงการ USO เฟส 1 และ 2 และงานติดตั้งวรจรกรองสัญญาณ (CAT Filter)
โดย ณ 30 กันยายน 2564 มีงานที่ยังไม่ได้ส่งมอบ (Backlog) ประมาณ 2,346 ล้านบาท ที่จะทยอยรับรู้รายได้ใน 2-3 ปีข้างหน้า และมีโอกาสเติบโตตามโครงการภาครัฐ และการขยายการลงทุนของภาคเอกชนในอนาคต
สำหรับ TKC มีทุนชำระแล้ว 300 ล้านบาท มูลค่าที่ตราไว้หุ้นละ 1 บาท ประกอบด้วยหุ้นสามัญเดิม 222 ล้านหุ้น และหุ้นสามัญเพิ่มทุนที่เสนอขายต่อประชาชนทั่วไปเป็นครั้งแรก (IPO) 78 ล้านหุ้น โดยเสนอขายให้แก่บุคคลตามดุลยพินิจของผู้จัดจำหน่ายหลักทรัพย์ไม่น้อยกว่า 58.50 ล้านหุ้น ผู้มีอุปการคุณของบริษัทไม่เกิน 11.70 ล้านหุ้น และกรรมการ ผู้บริหาร และ/หรือพนักงานของบริษัทและบริษัทย่อยไม่เกิน 7.80 ล้านหุ้น ในวันที่ 7, 1011 มกราคม 2565 ราคาหุ้นละ 18 บาท คิดเป็นมูลค่าระดมทุน 1,404 ล้านบาท โดยมีมูลค่าหลักทรัพย์ ณ ราคา IPO 5,400 ล้านบาท และมีบริษัท ไพโอเนีย แอดไวเซอรี่ จำกัด เป็นที่ปรึกษาทางการเงิน และ บล.คิงส์ฟอร์ด เป็นผู้จัดการการจัดจำหน่ายและรับประกันการจำหน่าย
ส่วนนายสยาม เตียวตรานนท์ กรรมการผู้จัดการ TKC เปิดเผยว่า การนำบริษัทเข้าจดทะเบียนในตลาดหลักทรัพย์ฯ จะช่วยให้บริษัทมีฐานทุนเพิ่มขึ้น เพิ่มศักยภาพในการรับงานโครงการขนาดใหญ่ ที่มุ่งเน้นการให้บริการเกี่ยวกับระบบโทรคมนาคม ระบบโครงข่ายสื่อสัญญาณ ระบบศูนย์ข้อมูลหลัก ศูนย์ข้อมูลสำรอง ระบบคลาวด์ Smart Solutions ระบบวิทยุสื่อสารดิจิทัลและระบบตรวจสอบเฝ้าระวังและการบริหารความเสี่ยงจากภัยคุกคามทางไซเบอร์ (Cyber Security) รวมถึงงานบริการเพื่อสร้างรายได้ต่อเนื่อง เพื่อต่อยอดการเป็นผู้นำในการให้บริการงานวิศวกรรมในสายงานเทคโนโลยีสารสนเทศและโทรคมนาคม และสร้างผลตอบแทนให้แก่ผู้ถือหุ้นในระยะยาว
ขณะที่ TKC มีผู้ถือหุ้น 3 ลำดับแรกหลัง IPO ได้แก่ 1) กลุ่มนายสยาม เตียวตรานนท์ ถือหุ้น 46.07% 2) บมจ. สกาย ไอซีที (SKY) ถือหุ้น 25.16% 3) นางปิ่นปรียากร ชนม์พัทธ์เมธา และนางศิริรัตน์ สุขสมาน ถือหุ้นท่านละ 1.39%
ส่วนการกำหนดราคาเสนอขายหุ้น IPO จะพิจารณาจากอัตราส่วนราคาต่อกำไรสุทธิต่อหุ้น (Price to Earning Ratio : P/E) ทั้งนี้ ราคาที่เสนอขายคิดเป็นอัตราส่วน P/E เท่ากับ 17.54 เท่า เมื่อเทียบกับกำไรสุทธิของบริษัทในช่วง 4 ไตรมาสย้อนหลัง ตั้งแต่ไตรมาสที่ 4/63 ถึงไตรมาสที่ 3/64 ที่ 1.03 บาท/หุ้น ซึ่งคำนวณจากจำนวนหุ้นสามัญภายหลังการเสนอขายครั้งนี้ (Fully Diluted)
ทั้งนี้ บริษัทมีนโยบายการจ่ายเงินปันผลในอัตราไม่ต่ำกว่าร้อยละ 40 ของกำไรสุทธิจากงบการเงินเฉพาะกิจการของบริษัท ภายหลังการหักภาษีเงินได้นิติบุคคลและการจัดสรรทุนสำรองตามกฎหมาย
ด้านบล.คิงส์ฟอร์ด ออกบทวิเคราะห์ให้ราคาเหมาะสมหุ้น TKC ปี 2565 อยู่ที่ 30.50 บาท จากกำไรสุทธิเติบโตฟื้นตัวที่ระดับ 428.21 ล้านบาท ขณะที่บล.เคจีไอ (ประเทศไทย) ให้ราคาเหมาะสม 28 บาท ชูจุดเด่นกำไรโตแบบไม่ธรรมดา จากงานในมือ (Backlog) ณ ไตรมาส 3/2564 อยู่ที่ราว 2,346 ล้านบาท ยังไม่นับรวมในช่วงไตรมาส 4/2564 ที่ได้ประมูลงานใหม่เข้ามาเพิ่มเติม